钦定古今图书集成/明伦汇编/闺媛典/第159卷 > 王邦祯妻罗氏
## 钦定古今图书集成/明伦汇编/闺媛典/第159卷 > 王邦祯妻罗氏

按《重庆府志》：“罗氏，綦江罗文华女，廪生王邦祯妻。生
有异质，父母极爱之。嘉靖庚子归王，时年十六。壬子
岁饥，群盗蜂起，邦祯村居遇害。氏闻讣，匍匐哭临，伏
尸吮血，哀毁几死。既葬庐墓，矢不他适。舅姑怜其无
子，又家贫无依，欲夺其志。氏泣告曰：‘夫死非命，忍萌
他志，以遗羞地下？况舅姑年暮，无叔伯可恃，菽水蒸’”
尝，惟妇是视，纵不为死者惜，独不为身后计乎？因诵
幼所读诸父兄诗曰：“二十夫君弃妾身，诸郎痴小舅
姑贫。自伤薄命同衰叶，不扫蛾眉嫁别人。化鹤未成
犹有泪，舞鸾虽在不惊尘。锁窗独对东风树，岁岁花
开他自春。”舅姑闻言，为之改容，议乃寝，克全其节。